Mette Thiesen (DF), 2024-04-23:
Der er allerede blevet sagt rigtig meget i den her debat.
Det er jo en af fornøjelserne ved at være en af de sidste i rækken – det skal vi nok få ændret på ved næste valg.
Noget, jeg synes vi egentlig har manglet i den her debat, er, at fattigdom jo kan være rigtig mange ting.
For én ting er økonomisk fattigdom, som kan skyldes rigtig mange forskellige ting, men fattigdom kan også være den ensomme ældre, der sidder derhjemme og ikke føler, der længere er nogen, der har brug for vedkommende, og at der ikke er nogen, der er interesseret i vedkommende.
Det er jo også fattigdom.
Det er social og menneskelig fattigdom, og vel egentlig også fattigdom på kærlighed.
Så jeg tror, det er vigtigt, at vi breder begrebet ud.
Vi er et socialt ansvarligt parti, som netop kerer os om nogle af dem i vores samfund, som er mest udsatte.
Vi har lige fremlagt en økonomisk plan, hvori vi eksempelvis giver op til 12.000 kr. skattefrit ekstra om året til folkepensionister.
Jeg har længe advokeret for, at man bør have hjemløse ud af jobcentrene.
Så der er rigtig mange forskellige måder, man kan gøre det på.
Nu har man også lige indgået en ældrelov, hvormed man faktisk fjerner de her forebyggende hjemmebesøg, som netop giver mulighed for at komme ud og få fat i nogle af de ældre, som sidder derhjemme og er ensomme.
I Dansk Folkeparti kommer vi ikke til at støtte den her fattigdomslov, men jeg synes, det er vigtigt at adressere, og det synes jeg egentlig også har været sagt fra talerstolen flere gange i aften, at der er mange måder at adressere det her på.
Er det den lille dreng, som ikke har lyst til at invitere nogen med hjem, fordi mor har det rigtig svært psykisk og han måske skal stå for alt derhjemme?
Eller er det den ældre, der sidder derhjemme alene og kan have svært ved at få det hele til at hænge sammen, og som måske sidder i et stort gammelt hus eller en gammel lejlighed og ikke kan overskue at komme videre?
Der er rigtig mange muligheder, kan man sige, for det her.
Alt andet lige vil jeg gerne tilslutte mig de optimistiske her i Folketingssalen i dag og sige, at det trods alt går den rigtige vej, men at der er rigtig mange ting, vi også kan gøre langt bedre, i særdeleshed for dem, der er allermest socialt udsatte.
Jeg synes, det er den rækkefølge, man skal gøre det i.
Lad os få de hjemløse ud af jobcentrene, bare for at tage et konkret eksempel.
Lad os sikre, at ældre mennesker får den rigtige hjælp og en værdig ældrepleje, og at folkepensionister også får lidt mere i posen på den anden side, altså hver den første i måneden.
Der er rigtig mange muligheder.
Vi har også lige indgået en 10-årsplan for psykiatrien, som vi arbejder aktivt på, og det gør jeg også som sundhedsordfører, fordi vi jo også ved, hvor meget det også påvirker pårørende til mennesker med psykisk sygdom og i særdeleshed også børnene.
Så der er rigtig mange måder, man kan adressere det her på, og det synes jeg bestemt vi skal, men vi kommer ikke til at støtte det her forslag om en lov mod fattigdom.
Vi kommer til at støtte de mange gode forslag i forhold til at støtte danskere i udsatte positioner.
Det kunne være danske hjemløse, danske ældre osv., men vi kommer ikke til at støtte det her forslag fra Dansk Folkepartis side.